梧竹亭
作者：汪莘
朝代：宋

paragraphs: 人家有園種花柳，君家有園種梧竹。
花柳只引蜂蝶來，梧竹能招鸞鳳宿。
昨君飲我池上亭，亭邊梧竹深冥冥。
鎪風鏤月已足玩，滴雨灑雪尤堪聽。
君不見梧君昔在岐山上，開花與鳳作屏障。
又不見竹君昔在渭水陽，結實與鳳充糇糧。
岐山渭水地差遠，頗覺老鳳勞往返。
成周已去漢唐空，梧亦無根竹無本。
君家甲第連朱扉，碧梧翠竹相因依。
千年老鳳嘆何在，一旦下集增光輝。
梧君竹君喜相遇，鳳兮鳳兮君且住。
老鳳回頭謝二君，吾方高舉青天去。